b'\n_START_ARTICLE_\nJulius Riemann\n_START_SECTION_\nVojna karijera\n_START_PARAGRAPH_\nJulius Riemann ro\xc4\x91en je 16. travnja 1855. u Graudenzu (danas Grudziadz u Poljskoj). Studirao je filozofiju na Sveu\xc4\x8dili\xc5\xa1tu u Berlinu, te je nakon zavr\xc5\xa1etka studija 1878. godine stupio u vojsku slu\xc5\xbee\xc4\x87i u 2. gardijskoj pje\xc5\xa1a\xc4\x8dkoj pukovniji. Nakon toga slu\xc5\xbei u 93. pje\xc5\xa1a\xc4\x8dkoj pukovniji, dok je u lipnju 1886. unaprije\xc4\x91en u \xc4\x8din poru\xc4\x8dnika. \xc4\x8cin satnika dostigao je u o\xc5\xbeujku 1890. godine, bojnikom je postao u rujnu 1895. godine, dok je u travnju 1902. promaknut u \xc4\x8din potpukovnika. U rujnu 1905. unaprije\xc4\x91en je u \xc4\x8din pukovnika, dok je u rujnu 1906. godine imenovan zapovjednikom 7. lotarin\xc5\xa1ke pje\xc5\xa1a\xc4\x8dke pukovnije. Istodobno sa tim imenovanjem promaknut je u \xc4\x8din general bojnika. U o\xc5\xbeujku 1909. postaje zapovjednikom 32. pje\xc5\xa1a\xc4\x8dke brigade kojom zapovijeda do travnja 1912. godine kada preuzima zapovjedni\xc5\xa1tvo nad 15. pje\xc5\xa1a\xc4\x8dkom divizijom sa sjedi\xc5\xa1tem u K\xc3\xb6lnu uz istodobno promaknu\xc4\x87e u \xc4\x8din general poru\xc4\x8dnika. Na mjestu zapovjednika 15. pje\xc5\xa1a\xc4\x8dke divizije do\xc4\x8dekuje i po\xc4\x8detak Prvog svjetskog rata.\n_START_SECTION_\nPrvi svjetski rat\n_START_PARAGRAPH_\nNa po\xc4\x8detku Prvog svjetskog rata 15. pje\xc5\xa1a\xc4\x8dka divizija nalazila se u sastavu 4. armije kojom je na Zapadnom boji\xc5\xa1tu zapovijedao vojvoda Albrecht. Zapovijedaju\xc4\x87i navedenom divizijom Riemann sudjeluje u prodoru kroz Luksemburg i Belgiju. Po\xc4\x8detkom listopada 1914. postaje zapovjednikom VIII. korpusa sa kojim po\xc4\x8detkom 1915. sudjeluje u te\xc5\xa1kim borbama u Champagni. Za navedeno je u sije\xc4\x8dnju 1915. promaknut u \xc4\x8din generala pje\xc5\xa1a\xc5\xa1tva, te je 16. o\xc5\xbeujka 1915. odlikovan ordenom Pour le M\xc3\xa9rite. Nakon zavr\xc5\xa1etka Prve bitke u Champagni, Riemann je sa VIII. korpusom premje\xc5\xa1ten u sastav 6. armije gdje u pokrajini Artois sudjeluje u proljetnim borbama kod LaBasseea i Arrasa. Potom VIII. korpus prelazi u sastav 7. armije u sastavu koje dr\xc5\xbei polo\xc5\xbeaje na rijeci Aisnei._NEWLINE_U prosincu 1916. Riemann je premje\xc5\xa1ten na Isto\xc4\x8dno boji\xc5\xa1te gdje postaje zapovjednikom VI. korpusa kojim je do tada zapovijedao Georg von der Marwitz. Sa navedenim korpusom dr\xc5\xbei polo\xc5\xbeaje du\xc5\xbe pripajtskih mo\xc4\x8dvara u Ukrajini. U rujnu 1917. VI. korpus je premje\xc5\xa1ten sjeverno u sastav 8. armije gdje sudjeluje u uspje\xc5\xa1nom napadu na Rigu. U prosincu 1917. Riemann je premje\xc5\xa1ten u pri\xc4\x8duvu i stavljen na raspolaganje, te je u o\xc5\xbeujku 1918. umirovljen.\n_START_SECTION_\nPoslije rata\n_START_PARAGRAPH_\nJulius Riemann je preminuo 15. lipnja 1935. godine u 81. godini \xc5\xbeivota u Wiesbadenu. U lipnju 1938. nacisti su vojarnu u D\xc3\xbcrenu Riemannu u \xc4\x8dast nazvali njegovim imenom.'